Bona Dea
Bona Dea, (lat. 'Den gode gudinde'), romersk (opr. græsk?) gudinde for frugtbarhed og sundhed med et tempel på Aventinerhøjen i Rom. I mytologien kaldes hun Fauna. Kulten var en ren kvindekult, der blev ledet af hustruen til en højere embedsmand under deltagelse af vestalinderne. Den vigtigste fest foregik om natten og omfattede ofre af vin og smågrise. Særlig kendt er den skandaleombruste fest, der blev holdt i 62 f.Kr., se Clodius.